A "Nottingham" részt vett a december 16-i hadműveletekben, mikor Yorkshire-t érte német támadás, majd nem sokkal később jelen volt az 1915. január 23-án sorra kerülő doggerbanki csatában. Az 1916. május 31-június 1-ei skagerraki csatában a hajó már a 2. könnyűcirkáló raj tagjaként vett részt. Két és fél hónappal később ez az egység is kifutott a német flotta 1916. augusztus 19-ei előretörésére reagálva. Reggel 8 órakor (KEI), mikor a Firth of Forth-tól 193 km-re délkeletre tartózkodott, a "Nottingham" két torpedótalálatot kapott a német "U-52" tengeralattjárótól, majd 25 perc elteltével újabb találat érte. Reggel 9 óra 10 perckor a hajó elsüllyedt, legénységének 38 tagja veszítette életét.